
REFERAT
Privind revocarea Hotărârii Consiliului Local nr.478/28.10.2008 privind procedura în vederea obţinerii Avizului prealabil de Oportunitate necesar pentru elaborarea unui plan urbanistic zonal modificată prin Hotărârea Consiliului Local nr. 310/28.07.2009 şi aprobarea unei noi proceduri în vederea obţinerii Avizului de Oportunitate

Având în vedere ultimele modificări  ale Legii 350/2001 privind amenajarea teritoriului şi urbanismul prin Ordonanţa de urgenţă nr. 7 /2011 pentru  modificarea şi completarea Legii 350/2001 privind amenajarea teritoriului şi urbanismul, publicată în Monitorul Oficial 111 din 11.02.2011, prin care se reglementează în detaliu conţinutul documentaţiei pe baza căreia se emite Avizul  de Oportunitate şi prevederile  acestuia, astfel:

Potrivit punctului 10. din Ordonanţa de urgenţă 7/2011 ,”Articolul 32 se modifică şi va avea următorul cuprins :


(…)


(3) Avizul de oportunitate se emite în baza unei solicitări scrise, cuprinzând următoarele elemente:

    a) piese scrise, respectiv memoriu tehnic explicativ, care va cuprinde prezentarea investiţiei/operaţiunii propuse, indicatorii propuşi, modul de integrare a acesteia în zonă, prezentarea consecinţelor economice şi sociale la nivelul unităţii teritoriale de referinţă şi la nivelul localităţii, categoriile de costuri ce vor fi suportate de investitorii privaţi şi categoriile de costuri ce vor cădea în sarcina autorităţii publice locale;

    b) piese desenate, respectiv încadrarea în zonă, plan topografic/cadastral cu zona de studiu actualizat, conceptul propus - plan de situaţie cu prezentarea funcţiunilor, a vecinătăţilor şi a limitelor servituţilor propus a fi instituite, modul de asigurare a acceselor, utilităţilor.
    (4) Prin avizul de oportunitate se stabilesc următoarele:

    a) teritoriul care urmează să fie reglementat prin Planul urbanistic zonal;

    b) categoriile funcţionale ale dezvoltării şi eventualele servituţi;

    c) reglementări obligatorii sau dotări de interes public necesare;

    d) reglementări privind asigurarea acceselor, parcajelor, utilităţilor;

    e) capacităţi şi indicatori maximali pentru volumele de marfă vehiculate, emisii de noxe.”


Având în vedere prevederile  Ordinului 2701/2010  al ministrului dezvoltării regionale şi turismului pentru aprobarea Metodologiei de informare şi consultare a publicului cu privire la elaborarea sau revizuirea planurilor de amenajare a teritoriului şi de urbanism, şi a Hotărârii Consiliului Local nr.140/19.04.2011 privind aprobarea  ’’Regulamentului local de implicare a publicului în elaborarea sau revizuirea planurilor de urbanism şi amenajarea teritoriului’’






PROPUNEM:

· Revocarea Hotărârii Consiliului Local nr.478/28.10.2008 privind procedura în vederea obţinerii Avizului prealabil de Oportunitate necesar pentru elaborarea unui  plan urbanistic zonal modificată prin Hotărârea Consiliului Local 310/28.07.2009.
· Aprobarea unei noi proceduri în vederea obţinerii Avizului de Oportunitate conform Anexei care va face parte integrantă din Hotărârea Consiliului Local.

